b'\n_START_ARTICLE_\nMilan Tomi\xc4\x87 \xc5\xa0erif\n_START_SECTION_\n\xc5\xbdivotopis\n_START_PARAGRAPH_\nRodio se je u Splitu 1929. godine u splitskoj staroj bolnici. Od najranijeg djetinjstva morao se boriti s najte\xc5\xbeim \xc5\xbeivotnim okru\xc5\xbejem, jer je bio sirotanom prakti\xc4\x8dno od ro\xc4\x91enja - pored \xc5\xbeivih roditelja. Mati mu nije bila udana za njegova oca, a bila je iz siroma\xc5\xa1ne obitelji. Otac mu je bio iz bogatije obitelji iz Prolo\xc5\xa1ca. Razlika u imovinskom statusu okrutno se okomila na njega i roditelje: nisu dali njegovim roditeljima da se uzmu, a mati nije smjela donijeti dijete jer nije bila vjen\xc4\x8dana za njegova oca. Radi izbjegavanja stra\xc5\xa1ne dru\xc5\xa1tvene stigme i sramote (takvu su djecu pogrdno ozna\xc4\x8davalo mulcima), dijete nije smjela donijeti ku\xc4\x87i. Tako ga je mati ostavila odmah nakon poro\xc4\x91aja._NEWLINE_Prve godine \xc5\xbeivota odgajale su ga u staroj bolnici \xc4\x8dasne sestre i lije\xc4\x8dnici. Kad je navr\xc5\xa1io sedam godina, poslali su ga na Bra\xc4\x8d neka bude slugom nekom mesaru Toma\xc5\xa1u i \xc4\x8duva mu ovce. Tako je ondje u Milnoj zavr\xc5\xa1io prva \xc4\x8detiri razreda \xc5\xa1kole. Nakon toga je pobjegao, "jer mu je to bilo previ\xc5\xa1e". Tako se je s 11 godina uputio na dalek put do\xc5\xa1av\xc5\xa1i \xc4\x8dak do Biha\xc4\x87a. Ondje je do\xc5\xa1ao do jedne ku\xc4\x87e, pokucao na vrata i zapitao: "Treba li vam sluga?" U toj su ga biha\xc4\x87koj obitelji lijepo primili. Kako su bili povezani s partizanima, a izbio je rat, s 13 je godina postao kurirom Mosorskog odreda. Bio je jedan od najmla\xc4\x91ih, ako ne i najmla\xc4\x91i partizanski kurir u Hrvatskoj, ali i u cijeloj NOVJ. Nosio je po\xc5\xa1tu na vrlo dalekim dionicama, \xc4\x8dak od Biha\xc4\x87a do Biokova. Nikad ga nisu uhvatili, i\xc5\xa1ao je sam, hranio se koroma\xc4\x8dem i maginjama._NEWLINE_Dvaput je bio ranjen. Prvi put kod Drni\xc5\xa1a, a drugi put kad su bombarderi bombardirali otok Bra\xc4\x8d. Krhotine granate o\xc5\xa1tetile su mu plu\xc4\x87a, napravila ine te\xc5\xa1ke ozljede, jedna je krhotina zavr\xc5\xa1ila u glavi. Dobio je plu\xc4\x87nu infekciju, a nakon lije\xc4\x8denja u savezni\xc4\x8dkim bolnicama u Italiji i Palestini iza\xc5\xa1ao je bez \xc5\xa1est rebara i jednog plu\xc4\x87nog krila pa je \xc5\xbeivio samo s 30% plu\xc4\x87a. Zavr\xc5\xa1io je kao 90% ratni vojni invalid. Pretkraj rata nosio je po\xc5\xa1tu Titu na Vis u \xc5\xa1pilju. Tomi\xc4\x87 je bio i na Malti, u Izraelu i drugdje._NEWLINE_Nakon rata jednu je godinu radio kao kurir u Slobodnoj Dalmaciji._NEWLINE_Roditelje je uspio prona\xc4\x87i poslije rata. Preko suda uspio je dobiti pravo ovrhe nad o\xc4\x8devim imanjem. Tomi\xc4\x87eva skromnost i du\xc5\xa1evnost iskazala se i u tim trenutcima: kad je vidio kod oca sedmero male djece koja bi zbog ovrhe nad o\xc4\x8devim imanjem oskudijevala, jednostavno je isparao sudsku presudu._NEWLINE_Poslije rata bio je u vojnoj \xc5\xa1koli u Pan\xc4\x8devu gdje je nau\xc4\x8dio osnove pirotehnike, a ne\xc5\xa1to je znao i od prije, jer Split ima tradiciju pirotehnike jo\xc5\xa1 od vremena Franje Josipa._NEWLINE_U splitskome se je HNK zaposlio 1. velja\xc4\x8de 1952. godine. Svojoj je kazali\xc5\xa1noj ku\xc4\x87i ostao odan i poslije odlaska u mirovinu, sve do smrti. Prvo je radio kao rekviziter. Ondje je radio na mnogim radnim mjestima. Bio je \xc4\x8destim statistom u kazali\xc5\xa1nim predstavama, poneki put i glumio. Najradije je bio nabavlja\xc4\x8d (uvijek je promptno rje\xc5\xa1avao i uvijek je znao gdje je ne\xc5\xa1to najjeftinije, u\xc5\xa1tediv\xc5\xa1i kazali\xc5\xa1tu goleme novce) a osobito pirotehni\xc4\x8dar. Pirotehnika i specijalni efekti bili su mu osobita ljubav._NEWLINE_Nadimak po kojemu ga je znao cijeli grad, \xc5\xa0erif, dobio je 1953. godine. Tad se je na splitskom karnevalu maskirao u \xc5\xa1erifa, dobio nagradu za najbolju masku, a od onda mu je ostao nadimak. Od onda je stalno nadahnut ameri\xc4\x8dkim \xc4\x8duvarima zakona: uvijek je \xc5\xa1etao gradom nose\xc4\x87i prepoznatljivi \xc5\xa1e\xc5\xa1ir, zna\xc4\x8dku, pi\xc5\xa1tolj (ima dozvolu!) i iskaznicu udruge ameri\xc4\x8dkih \xc5\xa1erifa._NEWLINE_Tomi\xc4\x87eva pirotehni\xc4\x8darska umije\xc4\x87a ono je po \xc4\x8demu ga Spli\xc4\x87ani pamte, a po vatrenim spektaklima pamte ga po brojnim malim i velikim mjestima u Hrvatskoj i po cijeloj biv\xc5\xa1oj Jugoslaviji. Nekada je sam izra\xc4\x91ivao baklje i inu pirotehniku, majstorski se snalazio s barutom, a imao je vlastite recepte i formule za baklje, dimne zavjese, fitilje i prskalice. Postavio je brojne gradske vatromete, pirotehniku za sletove, sve\xc4\x8dane skupove i zabave, brojne proslave, pireve, otvaranja, zatvaranja, porinu\xc4\x87a brodova, politi\xc4\x8dke skupove (osmislio je Franji Tu\xc4\x91manu niz efekata s balonima i vatrometima za njegove politi\xc4\x8dke nastupe). Po vlastitom svjedo\xc4\x8denju na lokalnoj splitskoj televiziji 2012. godine, u cijeloj karijeri nikad nije imao nezgoda, iako je vi\xc5\xa1e od pola stolje\xc4\x87a radio s pirotehnikom. Osim u kazali\xc5\xa1tu, bio je nezaobilaznom osobom i sudionikom 61 kazali\xc5\xa1ne sezone, svih Splitskih ljeta i Maruli\xc4\x87evih dana. Tomi\xc4\x87 je bio osoba koja je radila baklje za otvaranje zagreba\xc4\x8dke Univerzijade: napravio je njih 180._NEWLINE_Kad je bio Titov pogreb u Beogradu, obna\xc5\xa1ao je osebujnu zada\xc4\x87u. Bio je me\xc4\x91u mla\xc4\x91im borcima, pa je pazio na stare partizane, jer je nekima zbog prevelikih emocija znalo i pozliti._NEWLINE_1980-ih se je bio upustio u novu pustolovinu, koju je pratila Slobodna Dalmacija: onakav, invalid, plu\xc4\x87a "ka u malog diteta" po\xc5\xa1ao je s k\xc4\x87erkama osvojiti najvi\xc5\xa1i vrh Afrike, Kilimanjaro. U tome je i uspio. Zanimljivost je da je uspon u Africi ostvario prije svjetski poznatog splitskog planinara Stipe Bo\xc5\xbei\xc4\x87a. Tako\xc4\x91er je osvojio i najvi\xc5\xa1i vrh Europe Mont Blanc, Mount Everest, a na Triglav se uspeo preko trideset puta._NEWLINE_Radio je i nakon umirovljenja, sve do smrti. Bio je nezamjenjivim u HNK svih tih godina._NEWLINE_Dobio je brojne potomke. Krizna vremena i nezaposlenost 2000-ih pridonijela su jo\xc5\xa1 jednom paradoksu: umjesto da se njegova unu\xc4\x8dad i praunu\xc4\x8dad skrbe za starije, ona to nisu mogla, budu\xc4\x87i da se nisu mogli zaposliti, pa ih je njihov djed i pradjed i u tako dubokoj starosti pomagao._NEWLINE_Umro je u zagreba\xc4\x8dkom Klini\xc4\x8dkome bolni\xc4\x8dkom centru._NEWLINE_Uvijek je bio ponosan na svoj partizanski bora\xc4\x8dki sta\xc5\xbe, nikad nije bio u partiji, a \xc4\x8dak se o\xc5\xbeenio u crkvi._NEWLINE_Bio je \xc4\x8dlanom kluba pu\xc5\xa1a\xc4\x8da lule Magla.'